Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Еколошко здружение на граѓани „ФРОНТ 21/42“ од Скопје, поднесена против Решение на Општина Охрид, по предметот Барање за пристап до информации од јавен карактер, на ден 08.04.2025 година, го донесе следното

**Р Е Ш Е Н И Е**

1. Жалбата изјавена од Еколошко здружение на граѓани „ФРОНТ 21/42“ од Скопје, поднесена против Решението на Општина Охрид, бр. 03-2510/4 од 13.03.2025 година, заведена во Агенцијата под бр. 08-109 на 26.03.2025 година, по предметот Барање за пристап до информации од јавен карактер, **СЕ УВАЖУВА.**

 **2.** Решението на Имателот на информации, број 03-2510/4 од 13.03.2025 година, **СЕ ПОНИШТУВА.**

1. **Предметот се враќа на повторно постапување пред првостепениот орган.**
2. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

 Еколошкото здружение на граѓани „ФРОНТ 21/42“ од Скопје, по електронски пат на 20.02.2025 година поднела Барање за пристап до информации од јавен карактер до Општина Охрид, со кое побарала по на адреса или во електронска форма да и се достават следните информации:

„- Копија од Елаборат за заштита на животната средина одобрен од надлежен орган, за изградба на хотелски комплекс од страна на Дивелоп Груп ДООЕЛ Скопје на локација КП 5985/4, КО Охрид 4, дел од УПВНМ за дел од туристички комплекс Локалитет “Горица“;

- Копија од Решение за одобрување на Елаборат за заштита на животната средина за изгрдба на хотелски комплекс од страна на Дивелоп Груп ДООЕЛ Скопје на локација КП 5985/4, КО Охрид 4 издадено од Министерство за животна среина и просторно планирање.“

Постапувајќи по ова Барање, Имателот на информации до Барателот доставил Решение, бр.03-2510/4 од 13.03.2025 година, со кое се уважува Барањето на Барателот. Во Образложението на Решението е наведено дека од Секторот за животна средина се добил одговор со допис број 21-2510/3 од 26.02.2025 година, кој се доставува во прилог на Решението.

Незадоволен од Решението на Имателот на информацијата, Барателот на информацијата, во законски предвидениот рок, поднел Жалба заведена во Агенцијата под бр. 08-109 од 26.03.2025 година. Во Жалбата наведува дека единствено добиле информација дека во врска со бараниот елаборат за заштита на животна средина за изградба на хотелски комплекс од страна на Дивелоп груп ДООЕЛ Скопје, надлежност за одобрување на елаборатот за заштита на животна средина има МЖСПП и дека до Секторот за заштита на животна средина нема доставено за одобрување елаборат од страна на Дивелоп груп и не е издадено решение за одобрување. Во жалбата се наведува дека со недоставувањето на копии од бараните документи имателот на информации извршил повреда на член 4 од Архуската конвенција и на член 4, 12 и 18 од Законот за слободен пристап до информации од јавен карактер.

Агенцијата со електронски допис бр.08-109 од 26.03.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган,** поради следното:

По разгледувањето на Жалбата и другите списи во врска со предметот, Агенцијата утврди дека Имателот на информации и покрај тоа што донел Решение согласно член 20 од Законот за слободен пристап до информации од јавен карактер, на Барателот не му ги доставил бараните информации.

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став (1) од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Преку давањето на бараните информации ќе се обезбеди поголема транспарентност и отчетност на работата на Имателот на информации, за начинот на кој се трошат јавните пари, односно парите на граѓаните и ќе се овозможи остварување на јавниот интерес.

Согласно одредбата од член 21 став (2) од истиот Закон, Имателот на информацијата, информацијата ја дава во бараната форма, **освен ако** бараната информација **веќе постои во однапред пропишана форма** **и е достапна за јавноста** и ако е поповолно за барателот информацијата да се достави во поинаква форма од бараната, за што имателот на информацијата ја образложува причината за ваквиот начин на доставување.

При повторното постапување по Барањето за пристап до информации од јавен карактер, Имателот на информации е должен да постапи во согласност со членот 20 став 1 од Законот за слободен пристап до информации од јавен карактер, на начин што при донесување на Решение ќе му овозможи на Барателот пристап до бараните информации, на начин во форма наведени во Барањето.

Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и да му овозможи пристап на Барателот до бараните информации, на начин и во форма наведени во Барањето.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**

Доставено до:

- архива на Агенцијата

- жалителот/барател на информацијата

- имател на информацијата